Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta) (2021/C 453/07)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”Ribera del Júcar”

PDO-ES-A0049-AM03

Tiedonannon päivämäärä: 17. syyskuuta 2021

HYVÄKSYTYN MUUTOKSEN KUVAUS JA PERUSTELUT

1. Todellisen enimmäisalkoholipitoisuuden poistaminen viinien ominaisuuksista

Kuvaus:

Kaikkien viinityyppien todellinen enimmäisalkoholipitoisuus on poistettu.

Tuote-eritelmän 2.1 kohtaa on muutettu, mutta tämä ei vaikuta yhtenäiseen asiakirjaan.

Tätä muutosta pidetään vakiomuutoksena, koska sillä muutetaan analyyttisiä parametrejä, mutta ei aiheuteta olennaista muutosta tuotteeseen. Tuote säilyttää luonnon ja inhimillisten tekijöiden välisestä vuorovaikutuksesta aiheutuvat ominaisuutensa ja profiilinsa, joita käsitellään yhteyden kuvauksessa. Muutoksen ei siksi katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa luetelluista muutostyypeistä.

Perustelut:

Ilmastonmuutoksen johdosta keskilämpötilat nousevat, mikä puolestaan nostaa rypäleiden Baumé-astetta (kypsyysaste). Jotta kypsyysasteen ja fenolikypsyyden välinen tasapaino saavutetaan, rypäleet on korjattava myöhään. Viinien alkoholipitoisuus on tästä syystä korkeampi, joten viittaus todelliseen enimmäisalkoholipitoisuuteen poistetaan.

2. Viinien vähimmäishappopitoisuuden alentaminen

Kuvaus:

Kaikkien viinityyppien vähimmäishappopitoisuus on alennettu 4,00 grammaan litrassa.

Tämä muutos koskee tuote-eritelmän 2.1 kohtaa ja yhtenäisen asiakirjan 4 kohtaa.

Tätä muutosta pidetään vakiomuutoksena, koska sillä muutetaan analyyttisiä parametrejä, mutta ei aiheuteta olennaista muutosta tuotteeseen. Tuote säilyttää luonnon ja inhimillisten tekijöiden välisestä vuorovaikutuksesta aiheutuvat ominaisuutensa ja profiilinsa, joita käsitellään yhteyden kuvauksessa. Muutoksen ei siksi katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa luetelluista muutostyypeistä.

Perustelut:

Kaikkien rypälelajikkeiden happopitoisuus on yleisesti alentunut alueen ominaispiirteiden, ilmastonmuutoksen, keskilämpötilojen nousun ja ympäristöystävällisempien tuotantomallien vuoksi. Tämän johdosta viinien kokonaishappopitoisuus on alhaisempi, ja kun viinejä pidetään pitkään tynnyrissä, pitoisuus alentuu entisestään viinihapon suolojen saostumisen johdosta. Yhä useammin myös sadonkorjuu siirtyy myöhäisempään vaiheeseen. Vähimmäishappopitoisuuden laskeminen 4,00 grammaan litraa kohden viinihappoina ilmaistuna on perusteltua, koska rypäleiden kypsyysasteen ja fenolikypsyyden välillä on saavutettava tasapaino.

3. Jäännössokerin ja haihtuvien happojen analyyttisissä parametreissa käytetyn terminologian yhdenmukaistaminen voimassa olevan lainsäädännön kanssa

Kuvaus:

”Jäännössokerin” analyyttinen parametri on nimetty uudelleen ”kokonaissokeripitoisuudeksi fruktoosina ja glukoosina”17. lokakuuta 2018 annetun komission täytäntöönpanoasetuksen (EU) 2019/34 20 artiklan mukaisesti. Kyseisessä artiklassa säädetään fruktoosina ja glukoosina ilmaistun kokonaissokeripitoisuuden määrittämisestä.

On myös huomattava, että haihtuvien happojen pitoisuus ilmaistaan etikkahappona.

Tuote-eritelmän 2.1 kohtaa on muutettu, mutta tämä ei vaikuta yhtenäiseen asiakirjaan.

Tätä muutosta pidetään vakiomuutoksena, koska sillä mukautetaan fysikaalisiin ja kemiallisiin ominaisuuksiin käytettävää terminologiaa, mutta ei aiheuteta muutoksia lopputuotteeseen. Tuote säilyttää luonnon ja inhimillisten tekijöiden välisestä vuorovaikutuksesta aiheutuvat ominaisuutensa ja profiilinsa, joita käsitellään yhteyden kuvauksessa. Muutoksen ei siksi katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa luetelluista muutostyypeistä.

Perustelut:

On aiheellista täsmentää, miten edellä mainittujen viinin analyyttisten parametrien – sokeripitoisuuden ja haihtuvien happojen – arvot ilmaistaan.

4. Uusien lajikkeiden lisääminen

Kuvaus:

Valkoiset lajikkeet Pardillo/Marisancho ja Chardonnay sekä punaiset lajikkeet Garnacha Tinta, Garnacha Tintorera ja Monastrell on lisätty.

Tämä muutos vaikuttaa tuote-eritelmän 6 kohtaan. Se ei vaikuta yhtenäiseen asiakirjaan, koska lajikkeet otetaan käyttöön toissijaisina.

Tätä muutosta pidetään vakiomuutoksena, koska se ei aiheuta olennaista muutosta tuotteeseen. Tuote säilyttää luonnon ja inhimillisten tekijöiden välisestä vuorovaikutuksesta aiheutuvat ominaisuutensa ja profiilinsa, joita käsitellään yhteyden kuvauksessa. Muutoksen ei siksi katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa luetelluista muutostyypeistä.

Perustelut:

Nämä lajikkeet on sisällytettävä eritelmään, jotta SAN-viinin Ribera del Júcar tuote-eritelmää voidaan mukauttaa tuotantoalueen viinintuotantokyvyn perusteella ja jotta voidaan tarjota laajempi valikoima viinejä perinteisten ja modernimpien tuotetyyppien kysynnän tyydyttämiseksi.

Tuotantoalueen viinitilarekisterin mukaan sekä Pardillo/Marisancho-lajiketta että Chardonnay-lajiketta on viljelty rajatulla alueella jo vuosia. Kun nämä lajikkeet otetaan mukaan, viinintuotantokykyä lisätään 6,83 prosentilla ja tuotantoalueen valkoisista lajikkeista katetaan 96,70 prosenttia. Myös lajikkeet Garnacha Tinta, Garnacha Tintorera ja Monastrell on merkitty tuotantoalueen viinitilarekisteriin, ja niitä on viljelty viinitarhoissa keskimäärin kymmenen vuoden ajan. Niiden sisällyttämisellä eritelmään lisätään tuotantoalueen viinintuotantokykyä 12,74 prosentilla ja sen punaisista lajikkeista katetaan 99,0 prosenttia.

Viininviljelijöiden ja teknikkojen – sekä kenttähenkilöstön että enologien – työ, näiden lajikkeiden käyttö alueen viininvalmistamoissa ja maaperään, ilmastoon, sademäärään ja korkeuteen liittyvät ominaisuudet ovat tuottaneet hyvin myönteisiä tuloksia tuotteissa, jotka täyttävät SAN-viinien ”Ribera del Júcar” tuote-eritelmän vaatimukset. Näistä lajikkeista tuotetuille viineille on kysyntää.

5. Mahdollisuus ilmoittaa tuotantoaluetta suurempi maantieteellinen yksikkö

Kuvaus:

Maantieteellinen yksikkö ”Cuenca”, joka on maakunta, jossa koko rajattu alue sijaitsee, on hyväksytty tuotantoaluetta suuremmaksi maantieteelliseksi yksiköksi.

Tuote-eritelmän 8 kohtaa ja yhtenäisen asiakirjan 9 kohtaa on muutettu.

Tämä on vakiomuutos, koska se koskee lisätietojen sisällyttämistä merkintään komission delegoidun asetuksen (EU) 2019/33 55 artiklan mukaisesti. Vaikka muutoksella pyritään mahdollistamaan toisen maantieteellisen nimen ilmoittaminen, sillä ei muuteta suojattua nimitystä ”Ribera del Júcar”. Suuremman maantieteellisen yksikön tarkoituksena on täydentää tietoja, sillä se antaa kuluttajalle lisätietoja tuotteen alkuperästä. Koska näiden vapaaehtoisten merkintätietojen ilmoittaminen ei missään olosuhteissa tuo mukanaan rajoituksia kauppaan, muutoksen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa luetelluista muutostyypeistä.

Perustelut:

Merkintöihin tehtävillä lisäyksillä halutaan täydentää ja laajentaa viinien alkuperää koskevia tietoja ja siten parantaa tuotteen houkuttelevuutta.

6. Sääntelyviitteiden ja hyväksyttyjen sertifiointielinten päivittäminen

Kuvaus:

Vanhentuneet lainsäädäntöviittaukset on korvattu viittauksilla voimassa olevaan lainsäädäntöön, ja valvontaelimien tiedot on päivitetty.

Tämä muutos koskee tuote-eritelmän 8 ja 9 kohtaa, mutta se ei vaikuta yhtenäiseen asiakirjaan.

Muutosta pidetään vakiomuutoksena, koska kyse on tietojen päivittämisestä. Muutoksen ei siksi katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa luetelluista muutostyypeistä.

Perustelut:

Tuote-eritelmän 8 kohdan toisessa ja kolmannessa alakohdassa sekä 9.2 kohdan kolmannessa ja yhdeksännessä alakohdassa viittaukset kumottuihin asetuksiin on korvattu viittauksilla voimassa oleviin asetuksiin.

Eritelmän 9.1 kohdassa on saatettu ajan tasolle luettelo tarkastuslaitoksista.

YHTENÄINEN ASIAKIRJA

1. Tuotteen nimi

Ribera del Júcar

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

1. Valkoinen ja roseeviini, kuiva

LYHYT KIRJALLINEN KUVAUS

Valkoviinit ovat väriltään vaaleankeltaisia, ja niissä on toisinaan vihertäviä tai meripihkaan vivahtavia sävyjä. Aromit ovat virheettömiä ja hedelmäisiä. Viinien maku on pitkään viipyvä ja pehmeä, ja niiden jälkimaku on tasapainoinen ja hedelmäinen.

Roseeviinien väriskaalaan sisältyvät vaaleanpunaisen kaikki sävyt, niissä on perusaromeja ja ne ovat keskitäyteläisiä.

* Kokonaisalkoholipitoisuus pysyy asiaa koskevassa EU:n lainsäädännössä vahvistetuissa rajoissa.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

—

Todellinen alkoholipitoisuus vähintään (til-%)

10,5

Vähimmäishappopitoisuus

4 grammaa litrassa viinihappona ilmaistuna

Haihtuvien happojen pitoisuus enintään (milliekvivalenttia/litra)

8,33

Kokonaisrikkidioksidipitoisuus enintään (mg/litra)

130

2. Valkoinen ja roseeviini, makea

LYHYT KIRJALLINEN KUVAUS

Ulkonäöltään ja aromeiltaan nämä viinit muistuttavat samasta lajikkeesta tuotettuja kuivia viinejä.

Viinit ovat alkoholipitoisuudeltaan, happoisuudeltaan ja jäännössokeripitoisuudeltaan tasapainoisia.

* Kokonaisalkoholipitoisuus pysyy asiaa koskevassa EU:n lainsäädännössä vahvistetuissa rajoissa.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

—

Todellinen alkoholipitoisuus vähintään (til-%)

9

Vähimmäishappopitoisuus

4 grammaa litrassa viinihappona ilmaistuna

Haihtuvien happojen pitoisuus enintään (milliekvivalenttia/litra)

8,33

Kokonaisrikkidioksidipitoisuus enintään (mg/litra)

130

3. Nuoret punaviinit

LYHYT KIRJALLINEN KUVAUS

Väriltään kirsikanpunaisia, kaunis sävy ja helmiäishohtoinen purppuranpunainen kiilto, punaiset ja purppuranpunaiset sävyt hallitsevat kellertäviä sävyjä.

Puhtaita keskivoimakkaita aromeja, joista erottuvat hedelmäiset, erityisesti punaisten hedelmien aromit. Nenän takaosassa voidaan aistia keskivoimakkaita hedelmien vivahteita.

Ensimaku on voimakas ja runsas. Jälkimaku on vähemmän voimakas ja se jättää häivähdyksen viinin täyteläisyyttä.

* Kokonaisalkoholipitoisuus pysyy asiaa koskevassa EU:n lainsäädännössä vahvistetuissa rajoissa.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

—

Todellinen alkoholipitoisuus vähintään (til-%)

12

Vähimmäishappopitoisuus

4 grammaa litrassa viinihappona ilmaistuna

Haihtuvien happojen pitoisuus enintään (milliekvivalenttia/litra)

13

Kokonaisrikkidioksidipitoisuus enintään (mg/litra)

130

4. Punaviinit ”Tradición”, ”Crianza” ja ”Reserva”

LYHYT KIRJALLINEN KUVAUS

Punaiset ja purppuranpunaiset sävyt hallitsevat kellertäviä sävyjä. Crianza- ja Reserva-viinien väri vaihtelee rubiininpunaisesta kirsikanpunaiseen, ja niissä on tiilenpunaisia sävyjä.

Aromit ovat voimakkaita ja virheettömiä, ja niissä yhdistyvät kukkaiset, mausteiset, balsamimaiset, paahdetut ja kasveihin viittaavat vivahteet. Kypsytetyissä viineissä on kypsien punaisten hedelmien vivahteita.

Tasapainoinen ja harmoninen maku ja tuntoaistimus, tanniineja on keskitasoisesti ja viini on samettisen pehmeää. Pitkä ja voimakas jälkimaku. Puuastioissa kypsytettyjen viinien suutuntuma on voimakas, puhdas ja silkkinen, ja siihen yhdistyy paahdettua ja vaniljan makua sekä pippurin ja kaakaon vivahteita.

* Kokonaisalkoholipitoisuus pysyy asiaa koskevassa EU:n lainsäädännössä vahvistetuissa rajoissa.

** Haihtuvien happojen pitoisuus saa olla enintään 2 mEq/l jokaista alkoholipitoisuuden astetta kohti, joka ylittää 11 %, ja vanhenemisvuotta kohti, mutta enintään 20 mEq/l.

YLEISET ANALYYTTISET OMINAISUUDET

Kokonaisalkoholipitoisuus enintään (til-%)

—

Todellinen alkoholipitoisuus vähintään (til-%)

12

Vähimmäishappopitoisuus

4 grammaa litrassa viinihappona ilmaistuna

Haihtuvien happojen pitoisuus enintään (milliekvivalenttia/litra)

15

Kokonaisrikkidioksidipitoisuus enintään (mg/litra)

130

5. Viininvalmistusmenetelmät

5.1. Erityiset viininvalmistusmenetelmät

Erityinen viininvalmistusmenetelmä

Valkoviinien osalta rypäleiden on oltava käymistilassa 15–22 °C:n lämpötilassa. Jos rypäleet maseroidaan kuorineen, maseroinnin keston on oltava yhdestä kuuteen päivää.

Roseeviinien osalta rypälemehun, johon lisätään rypäleiden kuoria, maserointi saa kestää enintään 36 tuntia, ja rypäleen puristemehun, jossa ei ole kuoria, on oltava käymistilassa alle 22 °C:n lämpötilassa.

Punaviinit on maseroitava ja niiden on käytävä vähintään neljän päivän ajan enintään 28 °C:n lämpötilassa, kun kyse on nuorista viineistä, ja 30 °C:n lämpötilassa, kun kyse on muista viineistä. Jos viinejä vanhennetaan, niitä on vanhennettava vähintään neljän kuukauden ajan tilavuudeltaan 5 000–20 000 litran puisissa sammioissa, joita kutsutaan nimellä tina, tai vähintään kahden kuukauden ajan tammitynnyreissä.

5.2. Enimmäistuotokset

1. Viiniköynnökset, joihin käytetään tukematonta menetelmää (Goblet-leikkaus) 10 140 kilogrammaa rypäleitä hehtaaria kohden 75 hehtolitraa hehtaaria kohden

2. Viiniköynnökset, joihin käytetään tuettua menetelmää 12 170 kilogrammaa rypäleitä hehtaaria kohden 90 hehtolitraa hehtaaria kohden

6. Rajattu maantieteellinen alue

Rajattu maantieteellinen alue sijaitsee Cuencan maakunnan lounaisosassa ja käsittää seuraavat kunnat:

— Casas de Benítez

— Casas de Fernando Alonso

— Casas de Guijarro

— Casas de Haro

— El Picazo

— Pozoamargo

— Sisante

7. Pääasiallinen rypälelajike / pääasialliset rypälelajikkeet

Airén

Bobal

Cabernet Sauvignon

Macabeo – Viura

Syrah

Tempranillo – Cencibel

Verdejo

8. Yhteyden/yhteyksien kuvaus

Sijainti alueella, jolla Júcar-joki on luonut solan, joka rikkoo alueen tasaisen maiseman ja aiheuttaa suuremman sademäärän kuin lähialueilla. Limnisiä kerrostumia kuivuneilla suoalueilla, joilla on savista hiekkamaata, suolapitoista savimaata, orgaanista ainesta ja epäsäännöllisen muotoisia luonteeltaan polygeenisiä kiviä ja soraa, pääasiassa dolomiittista kalkkikiveä, joka on pakkautunut saven vaikutuksesta.

Punaviineissä on hieman kireyttä, ne ovat pehmeitä ja täyteläisiä ja niissä vallitsee happamuuden ja tanniinien välillä ihanteellinen tasapaino. Väri vaihtelee kirsikanpunaisesta rubiininpunaiseen, ja siinä voidaan havaita sinertäviä ja violetteja vivahteita. Tuoksu on monivivahteinen ja hedelmäinen. Viinit ovat maukkaita, tasapainoisia ja pyöreitä. Valkoviinit ovat hapokkuudeltaan tasapainoisia ja harmonisia.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Suojatulla alkuperänimityksellä varustettujen Ribera del Júcar -viinien merkintöihin voi sisältyä viittaus maantieteelliseen yksikköön ”Cuenca” suurempana maantieteellisenä yksikkönä, joka vastaa maakuntaa, jossa koko tuotantoalue sijaitsee. Tuotantoalueen sijainti voidaan siten määritellä paremmin.

Kun tämä merkintä sisältyy suojatulla alkuperänimityksellä varustettujen Ribera del Júcar -viinien merkintöihin, käytettävän kirjasinkoon on oltava pienempi kuin alkuperänimityksen nimen merkitsemiseen käytetty kirjasinkoko.

Linkki eritelmään

http://pagina.jccm.es/agricul/paginas/comercial-industrial/consejos_new/pliegos/MOD_PLIEGO_DOP_RIBERA_JUCAR_CCC_20210222.pdf

(1) EYVL L 9, 11.1.2019, s. 2.